Per Clausen (EL), 2006-04-25:
Jeg skal da også, fordi vores ordfører, fru Majbrit Berlau, ikke kan være til stede, komme med nogle enkelte, stilfærdige bemærkninger, som jeg håber på er i overensstemmelse med det, hun ville have sagt, hvis hun havde været her.
Det første, jeg vil sige, er, at det er bemærkelsesværdigt, at det er en borgerlig-liberal regering – det tror jeg i hvert fald regeringen er i sin egen selvforståelse – der på skoleområdet fører an med hensyn til at sikre mere og mere statslig kontrol.
Det er jo rigtigt, som det er sagt i dag, at det her naturligvis ligger i forlængelse af folkeskolen og det folkeskoleforlig, der er indgået.
Når man vil have mere statslig styring, altså når man ikke nærer nogen særlig tillid til, at folkeskolelærerne, forældrene i folkeskolen og eleverne i folkeskolen er i stand til at styre sig selv og derfor skal underordnes statsligt regereri med test osv., ja, så er det forholdsvis logisk, at man så også udfolder denne manglende tillid til at omfatte friskoleområdet.
Selv om man jo kunne hævde, at der netop var ekstra brug for friskoler i en verden, hvor der tilsyneladende er et klart politisk flertal for, hvordan den virkelige verden er skruet sammen, et klart politisk flertal for, hvordan de kvalifikationer, man skal bruge i den virkelige verden, skal være osv.; at i en situation, hvor man faktisk er fastfrosset i et verdensbillede, som man ikke er ret glad for at få kritiseret.
Og det er vel at mærke friskoler, som havde mulighed for at udfolde sig på en måde, som hverken regeringspartierne, ministeren eller for den sags skyld jeg synes var fornuftig.
Det er ligesom en af de kernediskussioner, der har været i dag, om vi dog ikke kunne blive enige om, at det var godt, at folk kom op til en afsluttende prøve; om ikke vi kunne blive enige om, at det var godt, at man fik et ekstra tilsyn, hvis man på en eller anden måde afveg fra regeringspartiernes og Dansk Folkepartis normalitetsbegreb.
Til det må jeg sige, at set fra Enhedslistens synspunkt, er det faktisk fantastisk godt og vigtigt, at vi har mulighed for, at også skoler kan udfolde sig på en måde, som hverken er i overensstemmelse med Enhedslistens eller Dansk Folkepartis normalitetsbegreb, selv om der selvfølgelig er langt mellem disse.
Så kunne man jo tro, og det havde jeg sådan set forventet at debatten her i dag ville afsløre, nemlig at der var nogle meget alvorlige problemer i de frie skoler, der skulle løses, altså at man havde dokumentation for, at de frie skoler ikke var i stand til at levere elevmateriale, menneskemateriale, som kunne klare sig i samfundet efterfølgende.
Jeg kan forstå, at det ved man ingenting om, og man har heller ikke ment, at det var relevant at finde ud af det, inden man vedtog den her lov.
Man kan så sige, at man måske heller ikke skal anstrenge sig alt for meget, inden man vedtager nye love, særlig ikke hvis alle er enige om, at det er gode og fornuftige love, i hvert fald love, der ikke kan genere nogen.
Men når det nu er sådan, at de foreninger, der er på de frie skolers område – hvor jeg et eller andet sted har en fornemmelse af, at der blandt bestyrelser, lærere og forældre også sidder medlemmer fra Venstre og måske også medlemmer fra andre borgerlige partier – siger, at det her synes de vil være skadeligt og irriterende og ødelæggende, så ville det da være godt, hvis man havde bare et par konkrete, saglige begrundelser for det her opgør med liberal tankegang og frihed, som i hvert fald ligger meget langt fra, hvad Enhedslisten synes skulle karakterisere det danske skolevæsen, både når vi snakker om folkeskole og frie skoler.